‘Menseregte nie onderhandelbaar’ – RamaphosaPres. Cyril Ramaphosa lewer sy toespraak op Menseregtedag. (Foto: Kopano Tlape/GCIS) “Menseregte is nié onderhandelbaar nie.” Só het pres. Cyril Ramaphosa Sondagmiddag in sy jaarlikse toespraak op Menseregtedag gesê. Menseregtedag word in Suid-Afrika gevier ter gedagtenis aan die Sharpeville-slagting op 21 Maart 1960 toe inwoners van Sharpeville en burgers van oor die land teen die Pasboekwet betoog het. Polisiebeamptes het tydens die betoging 69 mense by Sharpeville doodgeskiet en talle ander is in ander dele van die land dood. Ramaphosa het vanmiddag gesê diegene wat destyds in Sharpeville vir vryheid en menseregte betoog het, het dit nié net vir hulleself gedoen nie, maar vir elke Suid-Afrikaner. “Net so is die stryd wat ons vandag voer nié net vir onsself nie.” Die president het spesifiek verwys na Suid-Afrikaners se gemeenskaplike stryd teen die Covid-19-pandemie. “Ons kon die storm van die koronavirus in groot mate trotseer danksy die strewe na menseregte in ons land.” Volgens Ramaphosa is Suid-Afrika nou in die fase van herbou en herstel. “Ons werk daaraan om ŉ nuwe ekonomie op te bou wat gelyke geleenthede vir almal bied. Laat ons hierdeur onthou dat dit ŉ stryd vir ons almal en dus baie groter as onsself is. “Dit is nie bloot ŉ stryd vir ons eie stukkie brood, om ons eie werk te red of om ons eie gesondheid en veiligheid te beskerm nie. Dit is ŉ stryd om ons gemeenskaplike menslikheid te bewaar.” Die president het gevra dat Suid-Afrikaners hande neem en ŉ samelewing skep wat vry is van armoede, hongersnood en ontbering, asook geweld teen vroue en kinders. Hy het bygevoeg Suid-Afrika moet ŉ samelewing wees van gelyke geleenthede vir almal en toegang tot gesondheidsorg, onderwys en basiese dienste van gehalte. “Ons het ŉ gemeenskaplike mikpunt: om die pandemie te verslaan. Ons het ŉ gemeenskaplike visie: ŉ beter, meer insluitende samelewing. En ons het veral ŉ gemeenskaplike doel: dié van ŉ Suid-Afrika van gelykheid, voorspoed, vryheid en menseregte vir almal.”